মামলার তদন্ত কর্মকর্তা জানান, অধিকতর তদন্তে নিশ্চিত হওয়া গেছে আসামিদের প্রত্যক্ষ সহযোগিতা ও যোগসাজশে ভারতীয় বিচ্ছিন্নতাবাদী সংগঠন উলফার জন্য অস্ত্র চালানটি আনা হয়। কয়েকজন উলফা সদস্য ছাড়াও আবুল হোসেন পরিচয়ে এনএসআইর তত্কালীন উপ-পরিচালক মেজর লিয়াকত খালাস প্রক্রিয়া তদারকি করছিলেন। তিনি জানান, চালানে থাকা ৪৫ ধরনের অস্ত্র ও গোলা-বারুদের প্রায় সবগুলোই চীনের বেইজিংয়ের নরিন হো কোম্পানী লিমিটেডের একটি সমরাস্ত্র কারখানায় তৈরি করা হয়। সমুদ্রপথে পুরো চালানটি বন্দরের বহির্নোঙরে আসে। সেখান থেকে দুটি মাছ ধরার  ট্রলারযোগে তা খালাস করার জন্য ঐ জেটি ঘাটে আনা হয়। তবে কোন জাহাজযোগে এবং কোন বন্দর থেকে চালানটি চট্টগ্রাম বন্দরের বহির্নোঙরে আনা হয়েছিলো তা তদন্তে নিশ্চিত হওয়া যায়নি।